**OBRAZLOŽENJE PRIJEDLOGA**

**ODLUKE O KOMUNALNOJ NAKNADI**

**OPĆINE ERNESTINOVO**

Predlagatelj: Općinska načelnica Marijana Junušić, univ. spec. oec.

 - temeljem članka 41. Statuta Općine Ernestinovo (Službeni glasnik Općine Ernestinovo, broj 1/13, 4/13, 3/18 i 4/18)

Pravna osnova: članak 95. stavak 1. Zakona o komunalnom gospodarstvu

(Narodne novine, broj 68/18)

Prijedlog izradila: Pročelnica Jedinstvenog upravnog odjela, Marina Krajnović, mag. iur.

Obrazloženje prijedloga općeg akta

Novi Zakon o komunalnom gospodarstvu stupio je na snagu 4. kolovoza 2018.

Odredbama Zakona o komunalnom gospodarstvu propisano je:

„Članak 95.

(1) Predstavničko tijelo jedinice lokalne samouprave donosi odluku o komunalnoj naknadi kojom se određuju:

1. područja zona u jedinici lokalne samouprave u kojima se naplaćuje komunalna naknada

2. koeficijent zone (Kz) za pojedine zone u jedinici lokalne samouprave u kojima se naplaćuje komunalna naknada

3. koeficijent namjene (Kn) za nekretnine za koje se plaća komunalna naknada

4. rok plaćanja komunalne naknade

5. nekretnine važne za jedinicu lokalne samouprave koje se u potpunosti ili djelomično oslobađaju od plaćanja komunalne naknade

6. opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalne naknade.

(2) Odluka o komunalnoj naknadi objavljuje se u službenom glasilu jedinice lokalne samouprave.

Članak 96.

(1) Područja zona u jedinici lokalne samouprave u kojima se naplaćuje komunalna naknada određuju se s obzirom na uređenost i opremljenost područja komunalnom infrastrukturom.

(2) Prva zona je područje jedinice lokalne samouprave koje je najbolje uređeno i opremljeno komunalnom infrastrukturom.

(3) Koeficijent zone (Kz) najviši je za prvu zonu i iznosi 1,00.

Članak 97.

(1) Koeficijent namjene (Kn) ovisno o vrsti nekretnine i djelatnosti koja se obavlja iznosi za:

1. stambeni prostor 1,00

2. stambeni i poslovni prostor koji koriste neprofitne udruge građana 1,00

3. garažni prostor 1,00

4. poslovni prostor koji služi za proizvodne djelatnosti ne može biti manji od 1,00 ni veći od 5,00

5. poslovni prostor koji služi za djelatnosti koje nisu proizvodne ne može biti manji od 1,00 ni veći od 10,00

6. građevinsko zemljište koje služi obavljanju poslovne djelatnosti može biti najviše 10% koeficijenta namjene koji je određen za poslovni prostor

7. neizgrađeno građevinsko zemljište 0,05.

(2) Za poslovni prostor i građevinsko zemljište koje služi obavljanju poslovne djelatnosti, kad se poslovna djelatnost ne obavlja više od šest mjeseci u kalendarskoj godini, koeficijent namjene umanjuje se za 50%, ali ne može biti manji od koeficijenta namjene za stambeni prostor odnosno za neizgrađeno građevinsko zemljište.

(3) Za hotele, apartmanska naselja i kampove visina godišnje komunalne naknade ne može biti veća od 1,5% ukupnoga godišnjeg prihoda iz prethodne godine, ostvarenog u hotelima, apartmanskim naseljima i kampovima koji se nalaze na području dotične jedinice lokalne samouprave.“

S obzirom na zakonske promjene, bilo je potrebno izraditi prijedlog nove Odluke o komunalnoj naknadi Općine Ernestinovo, radi usklađivanja s novim Zakonom.

Donošenje nove Odluke o komunalnoj naknadi predviđeno je istovremeno s donošenjem Odluke o vrijednosti boda za izračun komunalne naknade, jer su obje odluke međusobno povezane i samo istovremenim uvidom u oba prijedloga odluka može se dobiti spoznaja o njihovom utjecaju na prava i obveze građana i pravnih osoba.

Nova odluka sadržajno ne donosi veće promjene, no bilo je nužno terminološki uskladiti odredbe s novim Zakonom.